Henrik Høegh (V), 2011-04-05:
Tak til ordførerne for de mange gode indlæg og de mange spørgsmål, som jeg håber at jeg kan svare på også her.
Jeg synes, at mange har støttet og glædet sig over fødevareforliget.
Der er til stadighed fokus på, at kontrollen på fødevareområdet skal være så målrettet og effektiv som muligt.
Derfor er det et vigtigt element i et forlig på fødevareområdet.
Et af de vigtigste elementer, som blev indgået i et bredt forlig her i Tinget i juni sidste år, er, at fødevarekontrollen skal have øget fokus på kampagnebaseret kontrol, og at der skal ske en styrket kontrol af kosttilskuddene.
Det blev som led i forliget besluttet, at disse nye initiativer skal finansieres af erhvervet, og derfor foreslås det at indsætte bestemmelser i fødevareloven om betaling for dette.
Betaling til kampagnekontrollen vil blive opkrævet af Erhvervs- og Selskabsstyrelsen sammen med betalingen for at være optaget i Næringsbasen.
Dette sker jo med det formål at holde administrationsomkostningerne ved denne ordning så lave som overhovedet muligt.
Der foreslås derfor de nødvendige tilpasninger i lov om fødevarer og lov om næringsbrev til visse fødevarevirksomheder, for at denne samling af opkrævningen kan ske, og som det var aftalt.
Med henblik på at effektivisere Fødevarestyrelsens gebyradministration foreslås en ændring af fødevarelovens gebyrbestemmelser.
Betaling for kontrol, hvor betalingen i dag opkræves efter lov om fødevarer, lov om hold af dyr, økologiloven eller lov om frø, kartofler og planter, vil fremover kunne opkræves alene efter lov om fødevarer, når den pågældende form for kontrol primært er omfattet af lov om fødevarer.
En tilsvarende ændring af lov om hold af dyr skete i 2010.
Og så til lovforslagets § 47, som åbner mulighed for at organisere Fødevarestyrelsen som en enhedsorganisation
: Lad mig først understrege, at § 47 intet har at gøre med de omstruktureringer af Fødevarestyrelsen, som er foreslået, og som vi arbejder med.
Denne paragraf handler om, at vi går fra et todelt myndighedsniveau til et étlags myndighedsniveau, som giver én sagsindgang, én indgang til betjening af fødevareerhvervene, uanset hvor man henvender sig geografisk i systemet.
Det betragter vi som en effektivisering, en effektivisering over for fødevareerhvervene, som er med til at give flere penge til egentlig kontrol og en mere smidig og enkel administration.
Herudover foreslås at indføre en hjemmel i fiskeriloven til finansiering af IUU-kontrollen, som skal modvirke ulovligt fiskeri.
Det er valgt at finansiere IUU-kontrollen ved gebyrer, men der foretages løbende evalueringer, således at kontrolomkostningerne bliver lavest mulige, hvilket også skal afspejles i en løbende tilpasning af gebyrets størrelse.
Jeg kan sige, at jeg har haft møde med Danish Seafood Association, og vi arbejder intenst på at få de gebyrstørrelser så lave som muligt.
Og lad mig sige, at der er givet mandat, som det også har været oplyst i Europaudvalget.
Det står i finansloven, at de her penge skal opkræves, så jeg betragter egentlig det her som en måde at få gjort det arbejde færdigt på.
Jeg har faktisk heller ikke hørt nogen, der var uenige i, at det her var den rigtige måde at opkræve de her omkostninger på.
Så det her handler altså alene om en praktisk gennemførelse af noget, der har været behandlet i Europaudvalget, og noget, der står i finansloven, hvor vi så skal have lovgrundlaget på plads omkring det her.
Så handler det også om, at der bliver arbejdet med et digitalt system til indberetning af oplysningerne i forbindelse med IUU-kontrollen, og i den forbindelse indeholder lovforslaget nogle bestemmelser om, at det på linje med flere andre områder, hvor der også eksisterer digitale løsninger, som udgangspunkt skal være obligatorisk at anvende det her system, når man skal have de såkaldte fangstattester.
Så med disse ord ser jeg frem til udvalgsbehandlingen af forslaget og takker for debatten.